MARTIN LUTHER KING JR.

UČENIK: PABLO STRMEČKI, 8.D

PROFESOR: KARMELA TANDARIĆ

Zovem se Martin Luther King Jr. i posvetio sam svoj život postizanju jednakosti i pravde za sve afričke Amerikance, za sve one koji su se našli u ekonomski nepovoljnom položaju, kao i za sve one koji su postali žrtve nepravde. A da biste shvatili zašto sam odabrao taj put, morate razumjeti prilike u kojima sam odrastao. U to vrijeme Afroamerikanci bili su prilično obespravljeni, a mene je to smetalo. Pohađali smo različite škole, radili smo slabije plaćene poslove, bili smo odvojeni od bijelaca u svakom segmentu života. Rasna segregacija bila je na svakom koraku, posebno na američkom jugu, a rasisti su koristili svaku priliku kako bi nas ponizili. To nije bila budućnost koju sam želio.

Nakon diplome, započeo sam službu u baptističkoj crkvi u gradu Montgomery u saveznoj državi Alabami. Preselio sam se u župni dvor sa svojom ljupkom suprugom Corettom i svaki dan gledao nepravdu na ulicama našeg grada. Želio sam se boriti protiv toga i zato sam u svojoj crkvi počeo govoriti o pravima i jednakostima za sve, o tome kako možemo nešto napraviti ako mirnim putem prestanemo izvršavati nametnuta nam pravila. Sve je kulminiralo jedne večeri u prosincu 1955. godine kada je Rosa Parks, na zahtjev vozača, odbila ustupiti svoje mjesto u autobusu bijelom putniku. Nakon što su je uhitili zbog građanskog neposluha, odlučio sam da je dosta. Okupio sam ljude i organizirali smo bojkot autobusnog prometa u Montgomeryju (koji je trajao 385 dana), a mene su očekivano, bacili u zatvor. Od tog trenutka ništa više nije bilo isto. Moja borba za ljudska prava i jednakost postala je moj život.

Nažalost, kao i svaka borba i ova je odnosila svoje žrtve. Rasisti su mene i moju obitelj uznemiravali uvredljivim i prijetećim pismima, primao sam anonimne telefonske pozive, a najgora stvar zbila se 30. siječnja 1956. godine kada je na moju kuću bačena bomba. Srećom, Coretta i naša kći nisu bile ozlijeđene, ali sam se tada suočio sa stvarnom prijetnjom. Ubrzo su se okupili pristaše našeg pokreta za građanska prava, neki su čak donijeli i oružje, želeći osvetu, no uspio sam ih odgovoriti od nasilja. Iste te godine rasisti su spalili moju crkvu na aveniji Dexter, a ja sam dvije godine nakon toga s obitelji preselio u Atlantu gdje sam s ocem vodio baptističku crkvu. Nastavio sam svoju borbu organizirajući govore u kojima sam podizao svijest o ljudskim pravima, u kojima sam se zalagao za mir i jednakost, u kojima sam se protivio ratu u Vijetnamu. 1963. godine bio sam jedan od vođa Marša za mir u Washingtonu i održao sam govor pred 250.000 ljudi. To je bio moj poznati govor „I HAVE A DREAM“ koji je pomogao staviti građanska prava na vrh dnevnog reda reformatora i koji je olakšao donošenje Zakona o građanskim pravima 1964. godine.  
Moja borba za ljudska prava bila je prepoznata i na svjetskoj razini, pa sam 1964. godine primio Nobelovu nagradu za mir i bio sam jedan od najmlađih dobitnika tog priznanja. Nagrada mi je dala još veći poticaj za moj rad. Nastavio sam okupljati ljude i organizirati govore diljem zemlje, upozoravati na siromaštvo, na obespravljene.

A onda je 4. travnja 1968. godine, baš kada sam započinjao kampanju u Memphisu, moj san prekinut hicem iz snajpera dok sam stajao na balkonu hotelske sobe. Dan prije održao sam govor u kojem sam rekao da ja možda nikada neću stići u obećanu zemlju, ali crnci kao narod sigurno hoće. I bio sam u pravu. Imao sam san i taj san se ostvario. Dan nakon moje smrti, Kongres je izglasao Zakon o građanskim pravima koji zabranjuje diskriminaciju na temelju rase, vjere ili nacionalnog podrijetla.  
I had a dream.

Moje mišljenje o Martinu Lutheru Kingu Jr.  
Pripremajući se za ovaj esej pročitao sam nekoliko tekstova o Martinu Lutheru Kingu i pogledao snimke njegovih govora na YouTube i moram reći da me njegov životni put fascinirao. Taj čovjek je zaista imao veliki san. S 15 godina upisao je koledž, s 19 diplomirao, a s 25 doktorirao i to u okruženju u kojem je svakodnevno bio suočen s ponižavanjem samo zato što je boja njegove kože bila drugačija. Njegov san da promijeni, ne samo poredak, već i svijest ljudi, zaista je plemenit čin na koji su samo rijetki ljudi spremni. Cijeli svoj život posvetio je borbi za ljudska prava, borbi protiv siromaštva i borbi za mir.   
Mogu samo zaključiti da i mi danas živimo bolje zahvaljujući njegovoj viziji i njegovoj borbi.